Document ID: /roh_data/filtered/fineweb-2-filterrobots_roh.jsonl.gz/41163

Segir è, ch'i dat ina strategia en etappas. Quai ha il Cussegl federal ditg en ina da las ultimas conferenzas da pressa. Tenor speculaziuns pudessan quellas etappas guardar ora uschia:
- Servetschs ch'han da far direct cun persunas (p. ex. coiffeurs u fisioterapeuts) pudessan avrir ils 27 d'avrigl.
- Scolas pudessan avrir duas emnas pli tard, ils 11 da matg.
- Bars e restaurants stuessan spetgar il pli ditg d'avrir, numnadamain enfin ils 8 da zercladur.
Uschia duai il plan dad Alain Berset vesair ora, almain tenor las speculaziuns da gasettas. Vitiers vegn che Berset na decida betg persul. L'entir Cussegl federal sto vegnir perina.
Far la segira
Ins po ir da quai anora ch'il Cussegl federal schlucca las mesiras plitost pli plaun che memia spert. Pertge, el vul evitar da schluccar las restricziuns e silsuenter puspè stuair far valair quellas. Sco experts han er explitgà pliras giadas na turna il mintgadi normal anc betg il matg. Uschia vegni anc a cuzzar mais enfin che nus avain puspè la vita che nus enconuschevan avant la crisa.
RTR rapporta
Il Cussegl federal infurmescha tard il suentermezdi la populaziun. Il temp exact da la conferenza da pressa n'è anc betg enconuschent.